次韵答春卿尋梅
作者：周紫芝
朝代：宋

paragraphs: 霜梅槁立清江濆，誰當爲挽歸來魂。
青鞋醉踏江沙路，玉蕤簪帽驚王孫。
臨風想見花有語，此郎詞賦如文園。
花開無情落亦易，聞香當款知誰門。
怕看落地白雪滿，便恐綴枝青子繁。
温風明月不易得，繞樹莫放花黄昏。
知君共醉有佳客，此意歸來誰與論。
煩君與問花無恙，尚堪一笑同清樽。